Pakruojis

**Pakruojis** – miestas šiaurinėje Lietuvoje, Šiaulių apskrityje, 36 km į rytus nuo Šiaulių. Pakruojo rajono savivaldybės ir seniūnijos centras, 4 seniūnaitijos (Centro, Naujamiesčio, Senamiesčio ir Taikos). Mieste stovi Pakruojo Šv. Jono Krikštytojo bažnyčia (nuo 1887 m.), Pakruojo dvaras (žinomas nuo XVI a. pabaigos), centre yra dvi aikštės (Laisvės ir Vienybės), rajono centrinė ligoninė, kultūros namai, paštas (LT-83001), Pakruojo rajono apylinkės teismas, savivaldybės pastatas.

## Etimologija

Pakruojis – vandenvardinis vietovardis, kilęs nuo Kruojos upės. Pastaroji siejama su latvių žodžiu *krujaties* – „vangiai, sunkiai, lėtai judėti pirmyn“. Liaudies etimologija Kruojos vardą sieja ir su *krauju* – neva lietuviams kariaujant su švedais prie upės vykę dideli mūšiai ir upėn nutekėję labai daug kraujo.

## Geografija

Miestas įsikūręs Mūšos-Nemunėlio žemumoje prie Kruojos upės, netoli kelio Šiauliai–Pasvalys. Miesto centre Kruoja yra patvenkta, todėl vakarinėje Pakruojo dalyje Kruoja suformuoja Pakruojo tvenkinį, o miesto centre yra sala-pusiasalis. Prie miesto šliejasi Pakruojo kaimas. Pakruojo apylinkėse yra kasamas dolomito akmuo, kurio skalda yra naudojama kelių tiesimui. Kalnakasybos pramonė yra pagrindinė Pakruojo rajono pramonės šaka.

Pakruojo geležinkelio stotis yra miesto pietvakariniame pakraštyje, Jovarų kaime.

## Istorija

Pakruojis su apylinkėmis įeina į žiemgalių genties gyvenamos teritorijos ribas. Ilgą laiką manyta, kad miestelis įkurtas 1585 m., kai buvo paminėtas miestelis ir Pakruojo dvaras. Ši data pateko į keletą enciklopedijų. Tačiau istorikas Algimantas Miškinis patikslino šią datą – jis nustatė, kad Pakruojis pirmą kartą paminėtas jau 1531 m. liepos 10 d. 1613 m. pastatyta pirmoji Pakruojo bažnyčia, Zigmantas Vaza leido rengti dvi metines muges. 1801 pastatyta seniausia iki šių dienų Lietuvoje išlikusi medinė Pakruojo sinagoga.

Didelę įtaką miesto raidai turėjo dvarininkai fon Ropai, valdę Pakruojo dvarą nuo XIX a. pradžios. XIX–XX a. sandūroje Pakruojis – Panevėžio apskrities miestelis ir dvaras, valsčiaus centras.

Pokario metais apylinkėse veikė Prisikėlimo apygardos, Kunigaikščio Žvelgaičio ir Algimanto apygardos, Žaliosios partizanų rinktinės Lietuvos partizanai.

Vėliau ypatingą reikšmę gyventojų skaičiaus augimui turėjo netoli Pakruojo (Petrašiūnuose ir Klovainiuose) pradėti eksploatuoti dolomito karjerai. 1950 m. Pakruojui suteiktos miesto teisės. 1974 m. atidaryta gelžbetonio konstrukcijų gamykla. 1982 m. nuo Radviliškio nutiestas geležinkelis, siauri bėgiai pakeisti plačiais. 1993 m. patvirtintas Pakruojo herbas.

|}

## Gyventojai

Prieš Antrąjį pasaulinį karą Pakruojyje gyveno apie 1500 gyventojų, 1959 metais – 2427, o 1976 m. – jau 4500 gyventojų.

### Tautinė sudėtis

### Žymūs žmonės
* Eugen von Keyserling (1832–1889), mokslininkas, arachnologistas
* Stasys Ušinskas (1905–1974), dailininkas, vitražistas, scenografas, pedagogas, lėlininkas
* Juozas Chlivickas (1919–2004), žurnalistas, dramaturgas, vertėjas, redaktorius
* Roma Pauraitė-Puplauskienė (g. 1936 m.), žurnalistė, redaktorė, kino dramaturgė, kino kritikė
* Algimantas Kunčius (g. 1939 m.), fotografas
* Vida Rimaitytė (1944–2025), choro dirigentė ir pedagogė
* Danutė Milašienė (g. 1950 m.), teisininkė
* Laima Peleckienė (g. 1958 m.), žurnalistė, pedagogė
* Darijus Beinoravičius (g. 1974 m.), teisininkas
* Valdas Dambrauskas (g. 1977 m.), futbolo treneris.
* Ieva Stankevičiūtė (g. 1989 m.), krepšininkė
* Gabrielė Leščinskaitė (g. 1996 m.), biatlonininkė

## Švietimo ir ugdymo įstaigos
* Pakruojo Atžalyno gimnazija
* Pakruojo suaugusiųjų ir jaunimo švietimo centras
* Pakruojo Žemynos pagrindinė mokykla
* Pakruojo rajono savivaldybės Juozo Paukštelio viešoji biblioteka

## Sportas
* FC Pakruojis (futbolas, LFF I lyga).
* FK Kruoja (futbolas, LFF III lyga).
* KK Meresta Pakruojis (krepšinis, NKL)

## Miestų partnerystė
*  Rypinas
*  Kozlovas
*  Gurdžaanis
*  Bauskė
*  Rundalė
*  Halinga
*  Raunheimas
*  Udžatė-Trevanas
*  Mariestadas

## Galerija

Pakruojis, pėsčiųjų tiltas.JPG|Pėsčiųjų tiltas per Kruoją (ties Pakruojo sinagoga)
Pakruojis, užtvanka.JPG|Pakruojo tvenkinio užtvanka
Pakruojis, pradinė mokykla 2.JPG|Buvusi pradinė mokykla „Versmė“
Pakruojis, paštas.JPG|Paštas
Pakruojis, kultūros centras.JPG|Kultūros centras
Pakruojo malūnas, Šiaulių grūdai.JPG|AB „Šiaulių grūdų“ malūnas Pakruojyje


## Šaltiniai

## Nuorodos
* Pakruojo rajono savivaldybė 
*